CELEX: 62018TN0408
Language: hr
Date: 2018-07-03 00:00:00
Title: Predmet T-408/18: Tužba podnesena 3. srpnja 2018. – Aristoteleio Panepistimio Thessalonikis protiv Izvršne agencije za obrazovanje, audiovizualne sadržaje i kulturu (EACEA)

10.9.2018   
            
            
               HR
            
            
               Službeni list Europske unije
            
            
               C 319/18
            
         
      Tužba podnesena 3. srpnja 2018. – Aristoteleio Panepistimio Thessalonikis protiv Izvršne agencije za obrazovanje, audiovizualne sadržaje i kulturu (EACEA)
      (Predmet T-408/18)
      (2018/C 319/22)
      Jezik postupka: grčki
      
         Stranke
      
      
         Tužitelj: Aristoteleio Panepistimio Thessalonikis (Thessaloniki, Grčka) (zastupnik: S. Paliou, odvjetnik)
      
         Tuženik: Izvršna agencija za obrazovanje, audiovizualne sadržaje i kulturu (EACEA)
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  utvrdi da je zahtjev tuženika iz opomene dužniku br. 3241804913 od 16. travnja 2018. kojim traži da tužitelj vrati dio potpore koju je primio za projekt ENHSA (European Network of Heads of Schools of Architecture), u pogledu iznosa od 77 169,78 eura neosnovan te da taj iznos predstavlja opravdane troškove;
               
            
                  —
               
               
                  utvrdi da je zahtjev tuženika iz opomene dužniku br. 3241804682 od 9. travnja 2018. kojim traži da tužitelj vrati dio potpore koju je primio za projekt ARCHI-MUNDUS, u iznosu od 28 976,83 eura neosnovan te da taj iznos predstavlja opravdane troškove;
               
            
                  —
               
               
                  naloži tuženiku da isplati navedene iznose sa zakonskim zateznim kamatama; i
               
            
                  —
               
               
                  naloži Izvršnoj agenciji za obrazovanje, audiovizualne sadržaje i kulturu snošenje troškova tužitelja.
               
            
         Tužbeni razlozi i glavni argumenti
      
      Aristoteleio Panepistimio Thessalonikis osporava zahtjev EACEA-e iz opomene dužniku br. 3241804913 od 16. travnja 2018. za iznos od 84 955,12 eura, u vezi s projektom ENHSA. Usto, Aristoteleio Panepistimio Thessalonikis osporava zahtjev EACEA-e iz opomene dužniku br. 3241804682 od 9. travnja 2018. za iznos od 28 976,83 eura, u vezi s projektom ARCHI-MUNDUS.
      Ti su zahtjevi podneseni nakon što je EACEA provela reviziju na terenu, u tužiteljevim prostorima, kojom prilikom je EACEA dovela u pitanje opravdanost troškova povezanih s fiksnom naknadom za konferencije održane u okviru projekata ENHSA i ARCHI-MUNDUS.
      U tom kontekstu, tužitelj od Općeg suda Europske unije traži da utvrdi da, kad je riječ o oba projekta, fiksna naknada (po danu) sudionika konferencija koji ne govore grčki jezik predstavlja opravdane troškove.
      Aristoteleio Panepistimio Thessalonikis tvrdi da su troškovi koje EACEA osporava opravdani, što potvrđuju dokazni elementi koje je tužitelj tijekom revizije na terenu te u naknadnoj korespondenciji podnio EACEA-i.